POZIV
na sudjelovanje u savjetovanju
s javnošću
o

NACRTU PROGRAMA POTICANJA PODUZETNIŠTVA
 OSJEČKO-BARANJSKE ŽUPANIJE


Program poticanja poduzetništva Osječko-baranjske županije (u daljnjem tekstu Program) provodi Osječko-baranjska županija (u daljnjem tekstu Županija) u suradnji s jedinicama lokalne samouprave, institucijama poduzetničke podrške, poslovnim i razvojnim bankama i subjektima malog gospodarstva  U smislu ovog Programa, institucije poduzetničke podrške su lokalne razvojne agencije, poduzetnički centri, inkubatori i akceleratori, stručno-poslovne organizacije (komore) i udruge malog gospodarstva i poduzetništva, znanstvene i obrazovne institucije, ministarstva i druge fizičke i pravne osobe koje pružaju podršku razvoju poduzetništva. Korisnici navedenih aktivnosti unutar projekata su osobito subjekti malog gospodarstva, institucije poduzetničke podrške, jedinice lokalne samouprave, učenici, studenti, inovatori, zaposlene i nezaposlene osobe te druge fizičke i pravne osobe.

Predloženi Program obuhvaća planirane mjere i aktivnosti za poticanje poduzetništva i gospodarstva Županije s posebnim osvrtom na poticajne mjere iz područja izobrazbe, informacija i savjetodavno-razvojnog sustava, rješavanja problema prostornog aspekta poduzetničkog poslovanja i pružanja izravne financijske potpore. 
Budući da je riječ o planskom dokumentu kojim se uređuju pitanja kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Programa poticanja poduzetništva Osječko-baranjske županije na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 23. prosinca 2025. do 22. siječnja 2026. godine.
Organizator i nositelj postupka savjetovanja je Upravni odjel za gospodarstvo i turizam Osječko-baranjske županije.
Pozivamo vas na sudjelovanje u postupku savjetovanja, a za potrebe istog na raspolaganju vam je utvrđeni Nacrt Programa poticanja poduzetništva Osječko-baranjske županije  i Obrazac sudjelovanja u savjetovanju. 
· Nacrt Programa poticanja poduzetništva Osječko-baranjske županije 
· Obrazac sudjelovanja u savjetovanju 


